ועדת הכלכלה, כנסת 20, פרוטוקול מספר 703, 2018-02-26 09:05

איתן כבל: בוקר טוב.

איתן כבל: גברתי מנהלת הוועדה, הרשמת, הדובר, אורחים נכבדים, חבריי וחברותיי חברי הכנסת, אני מתכבד לפתוח את ישיבת ועדת הכלכלה.

איתן כבל: תכף יגיע שר החקלאות שביקש את הדיון הזה ונאותי בשמחה לקיים אותו.

איתן כבל: כמדי יום, אנחנו פותחים את ועדת הכלכלה בהקראה של שיר.

איתן כבל: היום יום שני, י"א באדר התשע"ח, שבת נקרא את פרשת כי תיסע ולפני כן, מי שלא זוכר, נחגוג ביום חמישי ושישי את חג הפורים.

איתן כבל: בוקר טוב אדוני השר.

איתן כבל: היום נקרא שיר של רונית בכר-שחר.

איתן כבל: רונית זכתה בציון לשבח על אסופה של 40 משיריה, בפרס סח מיילין.

איתן כבל: שיריה התפרסמו בבמות רבות של שירה עברית, באתרי אינטרנט ומגזינים.

איתן כבל: סיפוריה הקצרים פורסמו בידיעות אחרונות אמריקה, ספר שיריה הראשון יצא לאור בהוצאת עם עובד בינואר 2017 וזכה למימון של מפעל הפיס.

איתן כבל: אוסף משיריה המתורגמים לאנגלית מופיע במגזין מנטיס, מגזין הספרות והשירה של אוניברסיטת סטנפורד.

איתן כבל: רונית היא דור שני לשואה וחלק גדול מכתביה עוסק בחוויית הדור השני.

איתן כבל: השיר הוא צעדי מחול.

איתן כבל: כשסבא פאפו היה פורץ במחול על רחבת אולם האירועים בחולון קהל האנשים הצטופף סביבו, מחא לו כפיים והריע.

איתן כבל: פאפו היה מנופף לקהל בתרבוש שעל ראשו, אדמדם עם סלסולי רקמה מזהיבים שהביא מאיסטנבול באנייה בריטית שידעה כיבושים רבים.

איתן כבל: סבא נתן מגבעתו האפורה תואמת ככפפה לחליפתו המפוספסת לא רקד אף פעם למעט המחול שעל שפתיו ביום שבו נולדתי.

איתן כבל: אבדו לו צעדיו במחילה בגטו של לבוב כשראה מקרוב איך אחרים רוקדים שם על הדם.

איתן כבל: בוקר טוב לכם.

איתן כבל: אנחנו מתחילים את היום שלנו.

איתן כבל: כפי שפתחתי ואמרתי, כותרת הדיון היא יצוא קנאביס מישראל.

איתן כבל: שר החקלאות ביקש ממני לקיים את הדיון, כיוון שזה גם הבית של משרד החקלאות.

איתן כבל: לפחות אני מתכוון להוביל כך שגם תצא הודעה.

איתן כבל: אני מניע את הסוף אל ההתחלה כדי שיבינו כל מי שנמצא כאן את מה שלפחות אני מתכוון להוביל.

איתן כבל: הכוונה שלי היא – וזאת גם הכוונה של הדיון – לגרום לכך שיצוא הקנאביס יהפוך לעובדה.

יהודה גליק: הקנאביס הרפואי.

איתן כבל: אני מדבר על קנאביס רפואי.

איתן כבל: רק קנאביס רפואי.

איתן כבל: אני רוצה להזכיר שהייתה לי זכות.

איתן כבל: מוסי רז היה חבר הכנסת הראשון בקדנציה הראשונה שלו שהגיש את הצעת החוק ואני חתמתי לצדו.

איתן כבל: זה היה הצעד הראשון ומאז אנחנו, אדוני השר, נמצאים כאן.

איתן כבל: כל הדיבור הזה על ישראל, יצוא קנאביס רפואי, קנאביס, כל הניסיונות כל הזמן לייצר את אותו חיבור בין קנאביס לדברים אחרים, אני לא מקבל אותו ואני אומר את זה בצורה ברורה.

איתן כבל: מעבר לעובדה שזה יכול להיות עניין דרמטי לחקלאות הישראלית, ואם אנחנו לא נעשה את זה, אל תטעו, מישהו אחר כבר יעשה את זה.

איתן כבל: אין כאן איזה ואקום בעניין הזה.

איתן כבל: אם קנאביס רפואי הוא הליך חוקי ואם קנאביס רפואי מסייע לעשרות מיליונים ברחבי העולם, אם לא מעבר לכך, ואם קנאביס רפואי יכול גם להציל בדרך הזו גם את החקלאות הישראלית שממוצע הגיל שם הוא כבר מעל 60, ואם זאת תהיה דרך שתכניס פנימה חבר'ה צעירים – הרווחנו מכל הכיוונים.

איתן כבל: גם עזרנו בארץ ובעולם לאנשים חולים שזה המזור לעתים כמעט יחיד שלהם ומצד שני יסייע לחקלאות הישראלית לפרוח ומצד שלישי יכניס כוחות חדשים וצעירים – וואו.

איתן כבל: לעתים נדירות אתה מוצא חיבור כזה.

איתן כבל: ברשותכם, אני אאפשר לשר קודם כל לפתוח את הדברים.

איתן כבל: אנחנו נפתח את הדיון וגם נוציא הודעת סיכום.

איתן כבל: בבקשה אדוני.

אורי אריאל: תודה רבה ליושב ראש הוועדה איתן.

אורי אריאל: חבריי חברי הכנסת, מנהלת הוועדה, עובדי משרד החקלאות, מכון וולקני וכל החברים האחרים שנוכחים כאן.

אורי אריאל: אני מודה ליושב ראש הוועדה על הנכונות ועל הזריזות בקיום הדיון הזה.

אורי אריאל: למה צריך זריזות כאן?

אורי אריאל: תמיד אנחנו רוצים לעשות דברים מהר ולקבל החלטות.

אורי אריאל: אני מתחיל מזה כי אחרת אולי אפשר היה לדחות את זה ונדון עוד פעם ונבדוק ונראה.

אורי אריאל: הבעיה היא שמועד השתילה לקנאביס הנכון, הטוב, האופטימלי, הוא עכשיו.

אורי אריאל: אם אנחנו מפסידים את החודשיים-שלושה האלה, אנחנו בעצם כמעט דוחים בשנה.

אורי אריאל: זאת המשמעות.

אורי אריאל: נכון, אפשר לשתול גם בקיץ אבל זה לא באמת עושה את העניין.

אורי אריאל: זה רק יתפוס את החממה.

אורי אריאל: לכן יש כאן צורך להזדרז בהחלטה ותעשה טוב הוועדה, בעיני, אם אכן, כפי שאתה אמרת, תביא להחלטה שלה, אני מעריך שזה יהיה פה אחד, שקוראת לראש הממשלה – אני מדגיש כי עכשיו הוא הכתובת, הוא זימן אליו אותנו בעקבות דיון על משרד החקלאות שהיה בממשלה והעלינו את הנושא והוא שאל מה קרה.

אורי אריאל: אמרנו שזה מה שקורה והוא אמר שנבוא בבקשה אליו.

אורי אריאל: היה דיון אחד ובדיון הזה עלו מספר בעיות שאני מבקש להתייחס אליהן.

אורי אריאל: האחת, מה הצורך.

אורי אריאל: אתה נגעת בזה ותרשה לי לחזור על הדברים.

אורי אריאל: יש עשרות מיליוני אנשים בעולם, אולי יותר, אני מנסה להיות זהיר והולך תמיד לנתונים היותר מבוססים, היותר שמרניים, אבל יש לפחות עשרות מיליוני אנשים בעולם שזה המרפא האחרון.

אורי אריאל: המורפיום לא עובד וזה לא עובד וזה לא עובד, את הכול כבר ניסו וזה בהחלט תפקידנו, גם כעם, גם כיהודים, אם אפשר לתת מזור לכל כך הרבה אנשים ולא רק בישראל כי בישראל עשו את השינוי, עשו את המהפכה הזאת על ידי משרד הבריאות, שאני רוצה להודות לו.

אורי אריאל: שר הבריאות עשה את השינוי.

אורי אריאל: זה עדיין לא גמור, אבל זה קורה.

אורי אריאל: ישראל במובן הזה עוזרת נדמה לי שמ-3,000 המספר עולה לעשרות אלפי אנשים שזקוקים לזה והם יכולים לקבל את זה יחסית בסדר.

אורי אריאל: אני יודע שעדיין לא גמור, אני מדגיש, אבל בהחלט יש מגמה ויש כיוון.

אורי אריאל: זה עובד.

אורי אריאל: בעולם, כל מדינה לפי דרכה.

אורי אריאל: ישראל הפכה להיות מספר אחת בעולם בתחום המחקרי הרפואי.

אורי אריאל: צריך להדגיש.

אורי אריאל: לא מדברים כאן על שום סוג של סם, שום דבר שדומה לזה.

אורי אריאל: מי שקורא לזה סם, זה סימן, מבחינתי, שהוא נגד והוא לא רוצה.

אורי אריאל: בסדר, אני מכבד את דעתו.

אורי אריאל: אני לא שם.

אורי אריאל: מדובר על תרופה לכל דבר.

אורי אריאל: ישראל לא אמורה לייצא שום דבר גולמי אלא רק תרופות.

אורי אריאל: היא מגדלת, היא מפיקה והיא עושה מזה תרופה לפי מחקרים שנעשו כאן על ידי חיננית ממכון וולקני ואחרים שיצרו את זה כתרופות מדויקות כמו כל תרופה אחרת.

אורי אריאל: אחרי כן ישווקו את זה ולא לפני כן בשום צורה שהיא.

אורי אריאל: אנחנו רוצים להביא את זה למקום הזה שישראל יכולה לייצא.

אורי אריאל: מה הבעיה, מה הצורך בהחלטת ממשלה.

אורי אריאל: בחוק קנאביס מוגדר כסם כמו עוד צמחים אחרים ולפי החוק צריך אישור ממשלה כדי לייצא אותו.

אורי אריאל: אנחנו ביקשנו והכנו יחד עם משרדים אחרים – המשרד לביטחון פנים, משרד האוצר ומשרד הבריאות, הבנתי שאמור להיות כאן מנכ"ל האוצר שהוביל את הוועדה.

איתן כבל: הוא הוזמן והוא אישר את הגעתו.

אורי אריאל: יש ועדה ואני רוצה לתת להם את הקרדיט.

אורי אריאל: האוצר בראשותו של שי באבד הוביל כאן את העבודה, לקח כאן אחריות ונתן את הדחיפה לעניין הזה.

אורי אריאל: זה בהחלט בא מהם ואנחנו יחד אתם.

אורי אריאל: הגדיר את זה נכון וטוב היושב ראש, יש כאן גידול שמבחינת החקלאות הוא אחד מהגידולים העתידיים.

אורי אריאל: יש לנו כל כמה שנים גידול חדש.

אורי אריאל: אנחנו חושבים שהגידול הזה יכול לתת תעסוקה למאות, ואולי אלפי אנשים, תלוי בצרכים שיהיו.

אורי אריאל: זה גידול שיש בו הכנסה טובה.

אורי אריאל: בלי להגזים, אבל היא טובה.

אורי אריאל: בישראל יש עדיפות מבחינת תנאי אקלים ודברים אחרים לגידולו, דבר שנותן לנו יכולת לרוץ יחסית קדימה לפני מדינות אחרות.

אורי אריאל: הדיון נגע בכמה דברים.

אורי אריאל: האחד, עלה על ידי המשטרה כאילו יש בעיה בניהול של החוות הקיימות, ואני אסביר במילה.

אורי אריאל: אושרו לפני כשנתיים שמונה חוות לצורך הצריכה בישראל.

אורי אריאל: רק בישראל ולא יצוא.

<קריאה: לפני עשר שנים.

אורי אריאל: לא חשוב.

אורי אריאל: לפני מספר שנים.

אורי אריאל: אם זה לא תיקון הכרחי, תנו לי לדבר ברצף.

אורי אריאל: לפני מספר שנים אושרו בישראל על ידי הרפורמה שדיברנו שהייתה במשרד הבריאות וניתנו מספר רישיונות בתיאום עם המשטרה וכל הגורמים כדי שלא תהיה זליגה של חומרים שהם סמים או שהם אופציה לסמים.

אורי אריאל: פתאום שמענו בישיבה, פעם ראשונה, לא היה לנו שום רמז על כך, שום ידיעה על כך, שום קצה קצהו של בדל של משהו, פתאום שמענו שיש בעיות חמורות מאוד ברמה הפלילית בחוות האלה.

אורי אריאל: הסתכלנו אחד על השני, כל אחד חשב שאולי השני שמע, אבל כולם עשו תנועות כמו שאני עושה עכשיו – אין דבר כזה, לא מכירים, לא שמענו.

אורי אריאל: שאלנו האם יש איזו חקירה על מישהו – לא.

אורי אריאל: יש כתב אישום נגד מישהו?

אורי אריאל: לא.

אורי אריאל: יש משהו שאתם יכולים להגיד לנו?

אורי אריאל: לא, אנחנו לא יכולים בפורום הזה.

אורי אריאל: הפורום הוא ראש הממשלה, ארבעה שרים וארבעה מנכ"לים והם לא יכולים לדבר בנוכחותנו.

אורי אריאל: אנחנו מכבדים את זה אבל אנא, תואילו בטובכם לעדכן אותנו ונלמד.

אורי אריאל: אם יש בעיה, בואו נראה איך פותרים אותה.

אורי אריאל: אנחנו לא מתעלמים מהבעיה.

אורי אריאל: אין כאן אף אחד, ודאי לא בדיון אצל ראש הממשלה וגם כאן, בלי להכיר את היושבים, שחושב שאפשר שזה יזלוג חופשי לכל מקום.

אורי אריאל: אין דבר כזה.

אורי אריאל: לא מבחינתי.

אורי אריאל: אנחנו מחכים לפגישה הזאת כדי לשמוע את הדברים הקשים כפי שהצטיירו בממשלה בפרטים שלהם ולראות איך להתמודד.

אורי אריאל: צריך עוד ביטחון – נעשה עוד ביטחון, צריך עוד שמירה – נעשה עוד שמירה.

אורי אריאל: אנחנו ערים לעניין ומבינים את הצורך ככל שיש אבל לא מסכימים שזה יעצור את העגלה.

אורי אריאל: העגלה הזאת מבחינתנו יצאה לדרך אלא שעכשיו צריך לראות את הקצב שלה כדי שלא נפסיד את השוק.

אורי אריאל: אם אנחנו לא נעשה, אחרים יעשו.

אורי אריאל: עד שאנחנו נזוז עכשיו בגלל התקלות האלה, בעיני אלה תקלות, ייכנסו אחרים ויעשו את זה ואז, כשנרצה לחתום חוזים, יגידו לנו תודה רבה, אנחנו מודים לכם מאוד.

<קריאה: כבר עושים את זה.

אורי אריאל: יש כבר התחלות.

אורי אריאל: אנחנו כבר מפסידים חלק מהשווקים ואנחנו נפסיד עוד שווקים.

איתן כבל: ראה הפרחים בעבר.

איתן כבל: ראה הדרים בעבר.

אורי אריאל: ואז למי נשווק?

אורי אריאל: ואז מה כל הסיפור?

אורי אריאל: אחרים יעשו את זה וחבל.

אורי אריאל: הדבר השני.

אורי אריאל: העלה השר לביטחון פנים, אני מקווה שאני מייצג את האנשים נכונה, ואמר שלא יכול להיות שאנחנו נייצא את זה לכל מדינה.

אורי אריאל: מיד התשובה הייתה, בסדר, רק מדינות שחתומות על האמנה הבינלאומית.

איתן כבל: כמו נשק.

אורי אריאל: אני מבקש מכבודו, יש כאן אנשים שמיד מתעוררים.

אורי אריאל: לא כמו נשק.

אורי אריאל: אמרנו שהוא צודק כי יש מדינות שחתומות וזה מעניין בערך את הסבתא שלהם על מה הן חתמו והן מתעסקות בזה בצורה שהיא לא מתקבלת על דעתנו.

אורי אריאל: לכן אמרנו, בסדר גמור, אנחנו נמפה ביחד.

אורי אריאל: אין ספק שהמשטרה תוביל – ואם צריך, עוד גופים שייתנו עצה – בסדר גמור.

אורי אריאל: נגיד שאלה המדינות בהן מתחילים.

אורי אריאל: אנחנו מתחילים.

אורי אריאל: אנחנו לא צריכים לאכול את כל העולם ביום אחד וזה גם לא יקרה.

אורי אריאל: זה הפתרון לדבר הזה.

אורי אריאל: אחר כך עלה העניין הכלכלי.

אורי אריאל: כמה זה כלכלי.

אורי אריאל: חברים יקרים, זה לא דיון מבחינתי.

אורי אריאל: יש שוק חופשי.

אורי אריאל: מי מהחקלאים שחושב, מי מבעלי מפעלי התרופות או מישהו בשרשרת מערכת הייצור שזה כלכלי – שיעשה.

אורי אריאל: אם הוא חושב שזה לא כלכלי – שלא יעשה.

אורי אריאל: מה העניין שעכשיו פרופסור אבי שמחון צריך לבדוק את הצד הכלכלי?

אורי אריאל: בעיני עצם הבדיקה היא לא דבר נכון.

אורי אריאל: עצם הבדיקה היא לא נכונה.

אורי אריאל: בבית הזה דנים על תקנות חלב ועל תקנות ביצים אבל זה לא נכון לשאר הדברים.

אורי אריאל: מי שחושב שזה כלכלי, שיבוא ויעשה מה שהוא רוצה.

אורי אריאל: אלה פחות או יותר הדברים שעמדו בדיון הזה.

אורי אריאל: הוא סוכם בכך שבעוד שבועיים תעשו את כל ההכנות, את כל השאלות שנשאלו בדיון ותביאו לכדי מיצוי ותבואו בעוד שבועיים.

אורי אריאל: העניין שאם אני לא טועה עברו כבר חמישה שבועות.

איתן ברושי: אין לו זמן.

איתן ברושי: יש לו הרבה חקירות.

אורי אריאל: ציפיתי לזה.

אורי אריאל: לא אכזבת.

אורי אריאל: זה בסדר.

איתן ברושי: תכף תשמע מה שיש לי לומר.

אורי אריאל: אני אשמע אבל לא את כולם כי אני צריך ללכת אבל אני אשתדל.

אורי אריאל: בכל אופן, לא נקבע דיון.

אורי אריאל: לא בכל מקום שאומרים בעוד שבועיים זה בדיוק בעוד שבועיים.

אורי אריאל: גם בכנסת אפשר לומר את זה כך אבל לא זה העניין.

אורי אריאל: העניין הוא שצריך להגיע לדיון ולסכם.

אורי אריאל: אני חושב שהסיכום, מבחינתי חייב להיות חיובי וצריך להביא החלטה לממשלה ממש בשבועות הקרובים שמאפשרת יצוא.

אורי אריאל: אם יהיו בזה הגבלות על מדינות מסוימות, בתנאים מסוימים, ביטחון מסוים – בסדר גמור.

אורי אריאל: זה יכול להביא אותנו לפריצת דרך יחד עם עבודה של היק"ר שמקדם את הצד הרפואי יותר והרגולטורי יחד עם מכון וולקני שצריך לומר ששר החקלאות "התחרפן" ונתן שמונה מיליון שקלים כדי להמשיך את המחקר והפיתוח שחיננית מרכזת אותו ועשה זאת משום שאנחנו רואים בזאת חשיבות.

אורי אריאל: אין עוד הרבה דברים שמקבלים היקף כספי כזה וזה מתוך הכרה של היכולות כאן.

אורי אריאל: אנחנו כמשרד החקלאות מאוד מאוד רוצים לקדם את זה בתיאום עם התאחדות חקלאי ישראל, ויושב כאן מאיר צור, יחד עם החקלאים שהם חלק חשוב בדחיפות העניין.

אורי אריאל: אני מדבר על לפני שנה ושנתיים, אז הייתה פחות הבנה לעניין.

אורי אריאל: אני רוצה להודות לחקלאים על כך.

אורי אריאל: אני מסיים בעניין הזה של צורך דחוף בעיקר בגלל האנשים החולים.

אורי אריאל: נזכור, אנחנו מדברים על ההכנסות למדינה.

אורי אריאל: מדובר על הכנסות לפי האוצר בין מיליארד לארבעה מיליארד שקלים בשנה.

אורי אריאל: ככל שנזדרז, יהיו לנו יותר חוזים.

אורי אריאל: ככל שנאחר, יהיו לנו פחות חוזים ויהיו פחות הכנסות.

אורי אריאל: נאבד שווקים כאשר החוזים כאן נעשים לשנים רבות.

אורי אריאל: זה לא חוזה לחצי שנה ואז עוד פעם בודקים אלא החוזה הוא לכמה שנים טובות.

אורי אריאל: אנחנו יכולים לתת מזור ומרפא להרבה אנשים ולתת להם עזרה כי אנשים סובלים כאשר שום חומר כבר לא עוזר להם.

אורי אריאל: אנחנו יכולים גם להרוויח הרבה כסף למדינה שילך לכל מה שתחליט המדינה.

אורי אריאל: כמובן אחרונים חביבים אלה הם החקלאים.

אורי אריאל: אנחנו מביאים ענף חדש שנותן הרבה תעסוקה והכנסה.

אורי אריאל: אנחנו מקווים מאוד שנצליח יחד אתך ויחד אתכם לקדם את זה להביא את זה להחלטה לה מחכים כבר כמה חודשים.

אורי אריאל: זה לא איזה דבר של שנים אבל בינתיים אנחנו מפסידים זמן.

אורי אריאל: תודה רבה.

איתן כבל: תודה אדוני השר גם למאמץ וגם לדחיפות שאדוני נותן לעניין.

איתן כבל: ברשותכם, אנחנו נפתח את הדיון.

איתן כבל: אני מבקש מראש, חברים, בלי הרצאות.

איתן כבל: ממש להיות ממוקדים ולתת את השורה התחתונה של הדברים.

איתן כבל: אנחנו נלך בצורה כזאת שידבר חבר כנסת ואחריו מי מהאורחים המכובדים שמכבדים אותנו בהגעתם.

איתן כבל: ראשון הדוברים יהיה איתן ברושי ואחריו ידבר דנה בראון שהיא מנכ"לית עמותת הקנאביס הרפואי.

איתן כבל: לאחר מכן חבר הכנסת יהודה גליק ואחריו מאיר צור.

איתן ברושי: אדוני יושב ראש הוועדה חברי איתן כבל, שר החקלאות ופיתוח הכפר וכל השותפים לדיון.

איתן ברושי: אני רוצה הערה אחת מקדימה.

איתן ברושי: אני מציע, בוודאי לא ברגע הזה, לומר שזה התנאי לחקלאות בישראל.

איתן ברושי: יש בישראל חקלאות חשובה ומתקדמת.

איתן ברושי: היא במשבר וצריך לטפל בה, אבל זה לא הדיון.

איתן ברושי: שלא ניצור עוד אשליה שאם יהיה קנאביס רפואי, אנחנו מצילים את החקלאות.

איתן ברושי: החקלאות זקוקה להרבה אבל לא להפוך את זה כתנאי כך שאם עכשיו לא יהיה, אין חקלאות בישראל.

איתן ברושי: הערה שנייה.

איתן ברושי: קודם כל, אני מברך על היוזמה והייתי שותף מאז אני בכנסת, לא הרבה זמן, ליוזמות גם מהצד של החקלאים וגם מהצד של גורמי משרד הבריאות ואחרים.

איתן ברושי: אני רוצה לומר בצער רב שמזמן לא הייתה הונאה כל כך גדולה כפי שיש כאן הונאה עם הקנאביס הרפואי.

איתן ברושי: מוליכים שולל את המדינה, את החקלאים וגם את מי שמקדם את זה כבר מעל שנתיים ושר החקלאות לא ויתר על שום הזדמנות לומר שיש כאן בשורה גדולה והנה עכשיו יש כאן ממש כישלון שלא מובן של איך מתנהלת הממשלה.

איתן ברושי: עם כל הכבוד לדיון, והגעתי אליו, אני לא מבין מה רוצים מאתנו.

איתן ברושי: יש כאן החלטה ממשלתית, יש כאן שר חקלאות ממפלגת הבית היהודי שטוענת שהיא השתלטה על הממשלה והיא מעבירה את כל מה שהיא רוצה, ויש כאן הזדמנות לעשות משבר ממשלתי ולא רק על עמונה - - -

אורי אריאל: כבודו לקח משהו הבוקר?

איתן ברושי: אל תדאג לכבוד שלי.

עודד פורר: הוא מסיעת הבית היהודי.

עודד פורר: הוא ממפלגת תקומה.

איתן ברושי: אני לא יודע איזו תקומה עכשיו אנחנו צריכים.

איתן ברושי: אני רק רוצה לומר ששמונת המנדטים של הבית היהודי ידעו לעשות משברים ולהשפיע על הממשלה ופתאום עכשיו זקוקים לנו כדי לעשות תיאום בין משרדי הממשלה.

איתן ברושי: אני לא מקבל את זה.

איתן ברושי: כשאמרו שגלעד ארדן צריך, אז אמרו שייתנו לו כמה תקנים כי הוא רוצה גם ליהנות מהפירות של המהלך הזה.

איתן ברושי: אני חושב שיש חקלאים רבים, אני בעצמי נפגשתי עם גורמי משרד הבריאות וקיבלתי הרצאות ביק"ר.

איתן ברושי: נמצא כאן חברי היקר עוד מקורס הקצינים חנן.

איתן ברושי: עשו כאן מאמץ גדול, פיזרו אשליה ועכשיו זה מתנפץ בפרצוף על תיאום בתוך הממשלה כאשר הנימוקים של הביטחון הם לא רלוונטיים.

איתן ברושי: אני לא חושב שיש כאן בעיה.

איתן ברושי: ביקרתי באתרים.

איתן ברושי: יש לנו גם בתנועה ההתיישבותית הקיבוצית אתרים של גידול ואין בעיה של צורכי רפואה בישראל.

איתן ברושי: יש כאן פוטנציאל גדול, יש כאן יכולת גדולה.

איתן ברושי: פיזרו אשליה.

איתן ברושי: הוציאו על זה הרבה כסף.

איתן ברושי: שר החקלאות, תדע שחקלאים הוציאו כסף שאין להם על אשליה שאתה חילקת להם בחינם אבל הם שילמו ביוקר על האשליה.

איתן ברושי: צריך לסיים את זה בחיוב ועכשיו.

איתן כבל: תודה.

איתן כבל: איתן ברושי חברי, מה היה קורה אם הממשלה הייתה מסכימה על הכול?

איתן כבל: לא הייתה לי עבודה.

איתן ברושי: היינו ממציאים משהו.

איתן כבל: אנחנו יוזמים משהו, אז תן לנו לעשות את העבודה שלנו.

עודד פורר: אני מבקש להתייחס.

עודד פורר: אני צריך לעזוב כי יש לי חוק בוועדת העבודה והרווחה.

עודד פורר: אני רוצה לברך את שר החקלאות ובכלל את הממשלה בעניין הזה של קידום הנושא.

עודד פורר: בכל זאת זה משהו חלוצי.

עודד פורר: צריך לזכור - במשרד לביטחון פנים ומשטרת ישראל צריכים לזכור – שגם חברות הפארמה האחרות הקונבנציונאליות משתמשות בסמים סינתטיים שהמשמעות שלהן היא הרבה יותר קשה.

עודד פורר: לכן אני לא מצליח להבין את העיכוב הזה.

עודד פורר: אני אומר לך השר, יש כאן כמה נושאים שהם קריטיים.

עודד פורר: האחד, החקלאים שקיבלו רישיון והשקיעו ואי אפשר לזרוק אתז זה לפח, והשני, כפי שאתה ציינת, החלוציות.

עודד פורר: אנחנו מתגייסים לעניין באופן מלא ואנחנו לשירותך במה שתצטרך.

עודד פורר: אני מתנצל.

עודד פורר: אני יוצא לוועדת העבודה.

איתן כבל: תודה.

איתן כבל: דנה בר-און.

איתן כבל: בקצרה, ממוקדת כמו שאת יודעת.

<דנה בר-און: תודה כבוד היושב ראש.

<דנה בר-און: אני אעשה את זה הכי ממוקד שרק אפשר.

<דנה בר-און: הדיון הזה הוא לא על אם אנחנו נקדם את השוק או נישאר כמו שאנחנו.

<דנה בר-און: הדיון הזה הוא על להיות או לחדול.

<דנה בר-און: יושב כאן ראש חברת שאיפה לחיים, אחד משמונה ספקיות הקנאביס הרפואי במדינת ישראל, והוא לפני שבוע, בישיבה של ועדת הסמים, אמר מפורשות שאם היצוא לא יתאפשר, אין לחברה שלו את היכולת להמשיך לספק כאן בארץ את השירות במחיר הקיים.

<דנה בר-און: משמע, בלי חוק היצוא, גם שמונת החברות שפועלות כרגע, נמצאות במצב שבו הן צריכות לשאול את עצמן אם הן יכולות בכלל להמשיך לעבוד בארץ או לקחת את העסקים שלהן לחוץ לארץ או להתחיל לגבות מאתנו החולים מחיר שלא נגיש לאף אחד מאתנו.

<דנה בר-און: כלומר, שיהיה כאן ברור שמי שנפגע דבר ראשון אלה הם החולים ואני אישית יכולה לבוא ולומר שבשבילי להיפגע בצורה ישירה, המשמעות היא חזרה לכיסא גלגלים ויש כאן חברי כנסת שכבר ראו אותי בכיסא גלגלים ויודעים את זה.

<דנה בר-און: כל אחד ואחד מ-30,000 המטופלים כרגע תלוי באופן ישיר בחוק הזה.

<דנה בר-און: למה?

<דנה בר-און: כי אם החוק הזה לא עובר, הספק שמטפל בו עוזב את הארץ או מעלה את המחירים והוא לא יכול לקנות את התרופה.

<דנה בר-און: אם אני אמצא את עצמי כמנכ"ל עמותת הקנאביס הרפואי בעוד חודש או בעוד חודשיים או בעוד שנה או בעוד שנתיים עם חברה שסגרה את שעריה ו-5,000 מטופלים שמחזיקה בהם כל חברה פתאום נשארים בלי טיפול – קודם כל הפרוטוקול הזה שנכתב עכשיו יעיד על כך שאתם ידעתם, ויעיד שאני באתי והתרעתי.

<דנה בר-און: אני שלחתי לך כבוד היושב ראש מכתב לפני שבוע והמכתב הזה הגיע לכל משרדי הממשלה הרלוונטיים.

<דנה בר-און: הם יודעים.

<דנה בר-און: כולכם יודעים.

<דנה בר-און: כבוד השר אריאל, גם אתה קיבלת את המכתב הזה.

<דנה בר-און: כולכם יודעים ואני מתריעה בזאת שאם חוק היצוא לא יעבור, מה שיקרה זה מצב שחולים יישארו בלי התרופה שלהם כאן

<דנה בר-און: בארץ ואני אישית אדאג שכל אחד ואחד מהם יבוא לדרוש את הדין מהאחראים דרך העמותה.

איתן כבל: תודה יקירה.

איתן כבל: במה שתלוי בי, אנחנו נעשה הכול כדי להוציא את זה מן הכוח אל הפועל.

<דנה בר-און: אני מאוד מעריכה את הדיון הזה, כבוד היושב ראש.

איתן כבל: תודה.

איתן כבל: חבר הכנסת יהודה גליק ולאחר מכן מאיר צור, מזכ"ל תנועת המושבים.

יהודה גליק: בוקר טוב אדוני השר, בוקר טוב אדוני היושב ראש, חבריי חברי הכנסת המתוקים והמתוקות כולם, איש כפי מתיקותו.

יהודה גליק: ברוח התקופה אנחנו צריכים להתנהג כאילו אנחנו מופתעים.

יהודה גליק: תראו, הנושא הזה מסתובב כאן בוועדות כבר למעלה משנה.

יהודה גליק: עם כל הכבוד, ואני מאוד אוהב את החקלאים ואני מאוד מאוד אוהב את החקלאים אבל אני סומך גם על שר החקלאות וגם על איתן ברושי שדואגים לחקלאים.

יהודה גליק: מדובר כאן בנושא שהוא בחיי אדם.

יהודה גליק: בעבר חשבו שכאב זה משהו צדדי אבל התרופה למחלה היא הכי חשובה.

יהודה גליק: היום מערכת הבריאות העולמית מכירה בעובדה שטיפול בכאב הוא טיפול רפואי לכל דבר ועניין.

יהודה גליק: אני לא יודע למה השר הופתע בישיבת הממשלה.

יהודה גליק: אני שמעתי במהלך השנה ניסיונות של כל מיני משרדים לקבל אולי עוד איזה תקציב לפיקוח וכל מיני דברים.

יהודה גליק: חברים, יש הסכמה כללית שהדבר הזה צריך להתבצע ואם צריך קצת כסף לפה ומישהו רוצה להשיג את זה, בגלל זה מעכבים את זה.

יהודה גליק: זה פשע.

יהודה גליק: פשע לאומי.

אורי אריאל: זה לא בגלל זה.

יהודה גליק: נכון.

יהודה גליק: אני לא אומר.

יהודה גליק: אני אומר אם.

יהודה גליק: אם יש כאן משרד לביטחון פנים שרוצה להרוויח כמה שקלים כדי לעשות, צריך לקבל החלטה.

יהודה גליק: הבעיה היא אחרת.

יהודה גליק: בתקשורת התפרסם כאילו יש איזו פנייה של טראמפ שמעכב את הדבר הזה.

יהודה גליק: אני רוצה שתגידו לנו את האמת ותשימו אותה על השולחן.

יהודה גליק: אי אפשר לרמות אותנו, אי אפשר לסבן אותנו.

יהודה גליק: יש כאן חקלאים שנערכו לדבר הזה, הייתה להם הבטחה ממשלתית, הבטחה של הכנסת, הבטחה של כולנו והדבר הזה מחייב אותנו כמדינה.

יהודה גליק: גם יש כאן מסר – וכאן אני מתחבר למה שנאמר – עולמי שעם ישראל מייצר רפואה לעולם.

אורי אריאל: אין פנייה של הנשיא טראמפ, ככל שאני יודע.

אורי אריאל: יש אמירות של הנשיא טראמפ בארצות הברית בהתייחס לכל מיני חוקים שנוגעים בעניין שהם נגד השימוש הפרטי.

אורי אריאל: ככל שבדקנו וביקשנו תמלילים ולא מה היה כתוב בעיתון.

אורי אריאל: זה מה שאני יודע לומר לך.

תמר זנדברג: היו אליך פניות של גורמים אחרים?

תמר זנדברג: לא טראמפ אלא גורמים אחרים.

אורי אריאל: לא.

יהודה גליק: כרגע זה מעוכב בגלל המשרד לביטחון פנים?

אורי אריאל: רגע.

אורי אריאל: אני רוצה לענות.

אורי אריאל: המשרד לביטחון פנים הוא לא הגורם המעכב.

אורי אריאל: יש דברים שאנחנו צריכים לשבת אתם.

אורי אריאל: אמרתי שעם המשטרה צריך לשבת ולשמוע מה הבעיות ולפתור אותן.

אורי אריאל: מבחינת השר לביטחון פנים, השר גלעד ארדן, אחרי שדיברתי אתו לפני הישיבה אצל ראש הממשלה ואחריה, יש הסכמה רק עם המדינות.

יהודה גליק: אם כן, במה זה תלוי?

יהודה גליק: למה כרגע זה מעוכב?

יהודה גליק: אחרי כל הנאום תסביר למה זה מעוכב כרגע.

אורי אריאל: אני אענה.

אורי אריאל: לא הייתה הבטחה ממשלתית ואני אומר את זה גם לך וגם לחבר הכנסת ברושי.

אורי אריאל: מעולם לא הייתה הבטחה ממשלתית.

אורי אריאל: הייתה אמירה שלי וגם של אחרים שאנחנו מקדמים את זה ואנחנו נפעל שזה יקרה, וזה מה שאנחנו עושים.

יהודה גליק: הייתה הבטחה ממשלתית של שר החקלאות ושר הבריאות.

אורי אריאל: תראה לי היכן זה.

אורי אריאל: אני אומר גם לגבי שר הבריאות.

אורי אריאל: שר הבריאות כשציטטו אותו שהוא אמר שהוא בעד ואחרי כן אמרו שהוא נגד - הוא בעד.

אורי אריאל: סימן קריאה.

אורי אריאל: אין שאלה על זה.

אורי אריאל: למה זה נעצר?

אורי אריאל: כי ...

אורי אריאל: ביקש מעוזרו אבי שמחון להביא נתונים כלכליים.

אורי אריאל: שנית, שנשב עם המשטרה ונגמור את הבעיות שהם מציינים שבעיניהם אלה הן בעיות.

אורי אריאל: נראה.

אורי אריאל: עוד לא שמענו.

איתן כבל: תודה.

איתן כבל: אני רוצה להבהיר.

איתן כבל: זה לא רק עניין של האם ניתנה הבטחה או לא ניתנה הבטחה לחקלאים שהיא עניין חשוב לכשעצמו.

איתן כבל: יש כאן נושא שהוא הרבה מעבר לעניין הזה ואתו פתחנו.

<מאיר צור: כמו שביקשתם, אהיה קצר.

<מאיר צור: אני מנצל את ההזדמנות להודות לכל מי שדוחף את העניין, בראשם שר החקלאות שבאמת זיהה כאן את הפוטנציאל הרב שיש בדבר הזה.

<מאיר צור: איתן, אין הבטחה משפטית אבל כן היה כאן תהליך שהכניסו אנשים אליו.

<מאיר צור: הם נכנסו בעיניים פקוחות.

<מאיר צור: המדינה עשתה כאן את התהליך ונתנה את הרישיונות, אמנם בקצב, הנפיקה רישיונות ואי אפשר להתעלם מזה.

<מאיר צור: אני מעולם לא הייתי בעד כאלה שעוברים על החוק, בכל הפרמטרים.

<מאיר צור: אני מזכיר לכם את הדיונים שהיו כאן

<מאיר צור: גם על העובדים הזרים וגם על עוד הרבה דברים וכאשר באנו, אמרו לנו שיש מישהו שם שהעלים עובדים בצורה לא חוקית או מישהו עשה שם.

<מאיר צור: אנחנו אומרים שבכל מה שצריך לעשות, כדי לשמור על הביטחון, כדי שהקנאביס לא יזלוג למקומות שהוא לא צריך להיות בהם, אנחנו מוכנים בכל תקנה כזאת לעמוד ולעשות.

<מאיר צור: אנחנו עם החוק.

<מאיר צור: אנחנו רוצים את זה, אנחנו לא בעד הברדק, אבל כן, יש כאן הזדמנות.

<מאיר צור: מדינת ישראל השקיעה הרבה מאוד כסף במשך שנים והיא גם הצליחה.

<מאיר צור: מדינת ישראל השקיעה והצליחה כך שאי אפשר לפספס את זה.

<מאיר צור: חלון ההזדמנויות הוא קצר כי את הפער ידביקו וידביקו את הפער כי הישראלים יצאו החוצה.

<מאיר צור: אני מודה לך איתן על הדיון הזה ואני מבקש יחד עם השר ויחד עם כל מי שיכול לעזור, לדחוף את זה כדי שבזמן הקרוב ביותר נחזור למסלול של הייצור ועוד חקלאים יוכלו להיכנס לזה ולשרת גם את החולים וגם את הכלכלה.

אורי אריאל: אני מתנצל שאני צריך לצאת.

אורי אריאל: באתי כי אני חושב שזה באמת נושא מאוד חשוב, אותו יזמנו.

אורי אריאל: בעזרת השם אנחנו נעשה את זה.

איתן כבל: תודה.

<חיננית קולטאי: משפט אחד.

<חיננית קולטאי: בלי יצוא, אין חקלאות ובלי חקלאות אין מחקר.

<חיננית קולטאי: אני באה מהכיוון המחקרי.

<חיננית קולטאי: אין מחקר בלי חקלאות.

איתן כבל: תודה.

איתן כבל: לאה פדידה.

איתן כבל: יש כאן נציג של המגדלים?

<חגי הילמן: כן.

איתן כבל: אתה רשום.

איתן כבל: אני אאפשר לך.

איתן כבל: רציתי רק לוודא כי יש כאן הרבה חממות.

איתן כבל: רציתי להתמקד באחד שיוכל להציג בפנינו.

לאה פדידה: תודה כבוד היושב ראש.

לאה פדידה: אני חושבת שממשלת ישראל הפגינה כאן יצירתיות, שילוב של מחקר יחד עם תנאי אקלים ופיתוח חקלאי חדש כאשר אנחנו יודעים שהחקלאות שלנו מדי פעם סובלת.

לאה פדידה: עד שהגענו למקום הזה שבעצם יש מחקר, יש כבר גידול ונתנו אישור וחקלאים באו וגידלו, אנחנו מאבדים את הטיימינג.

לאה פדידה: חברים וחברות יקרים, אם אנחנו לא נחליט עכשיו, בסופו של דבר אולי נשתמש בזה לסכך.

לאה פדידה: זה מה שקורה כי אחר כך המגדלים יישארו יחד עם זה ולא יהיה מה שנקרא הצדקה ליצוא.

לאה פדידה: אנחנו מתקדמים, אנחנו מביאים בשורה בשלושה מישורים.

לאה פדידה: מישור אחד הוא לחולים שהנה, אנחנו מסוגלים לייצא את זה ברמה כזאת שזה יגיע לכל חולה וזה יהיה זמין.

לאה פדידה: במישור השני, לחקלאים שהנה ענף חקלאות נוסף שיכול להכניס.

לאה פדידה: במישור השלישי, כלכלת מדינת ישראל.

לאה פדידה: יושב כאן שר, יושבים כאן אנשים שהתחילו את התהליך זמן רב לפני שאני נכנסתי לזה ולא מסוגלים להגיד למה מישהו שם את המעצור ולא מסוגלים לגעת בנקודה.

לאה פדידה: הדבר היחיד כאן הוא שחבל שלא גילינו את ה-SMS שהחליפו ביניהם כי אז אולי היינו מגלים למה זה נעצר.

לאה פדידה: אין כאן סיבה ממשית, אין כאן שקיפות למה זה נעצר ואני באמת מבקשת ממך כבוד היושב ראש שלא נרפה מזה על מנת שלא נבכה על משהו שאי אפשר אחר כך לתקן אותו כי טיימינג הוא דבר חשוב.

איתן כבל: תודה יקירה.

<חיים חבלין: אגב, יש קשר בין מחיקת ההודעות להזמנת קנאביס אלא שעדיין לא מבינים את זה.

איתן כבל: זה במקום זכות הדיבור שלך?

<חיים חבלין: לא.

איתן כבל: חגי הילמן, בבקשה, בשם המגדלים.

איתן כבל: לאחר מכן חברת הכנסת תמר זנדברג, חיים חבלין וחבר הכנסת חיים ילין.

<חגי הילמן: תודה רבה.

<חגי הילמן: קודם כל, אני רוצה לחזק את העניין הזה של חלון ההזדמנויות הקצר.

<חגי הילמן: הענף הזה של הקנאביס הרפואי קיים בישראל בערך 11 שנים, פעילות מאוד מסיבית וזה כבר הגיע לקצת יותר מ-30,000 מטופלים.

<חגי הילמן: אנחנו נמצאים ברמת בשלות מאוד גבוהה כמו גם העולם להיכנס לנושא של המסחר הבינלאומי.

<חגי הילמן: חלון ההזדמנויות הוא קצר היות שהמסחר הבינלאומי כבר קיים.

<חגי הילמן: יש מדינות ששולחות ואנחנו לא הראשונים במסחר בינלאומי מאוד ערני.

<חגי הילמן: גודל השוק מוערך ב-55 מיליארד דולר ואני מניח שזה מספר שהוא מאוד מאוד יפה.

איתן כבל: זה הפוטנציאל.

<קריאה: היקף השוק.

<קריאה: זה הרבה יותר גדול מכל מספר שייאמר כאן.

<חגי הילמן: הבעיה היחידה היא שלעומת הדרישה הזאת, אין יכולת אספקה.

<חגי הילמן: לכן מגיעות לכאן הרבה מאוד חברות שבאמת מנסות לראות אולי אפשר לרכוש קנאביס מתוצרת ישראל אבל לצערי הן הפסיקו להגיע החל מלפני חודש בערך, עת נודע הדבר הזה.

<חגי הילמן: כולן משכו ידיהן והפסיקו להגיע.

<חגי הילמן: המסחר הזה, גם אם ניקח אחוז מאוד קטן ממנו, אני מניח שזה קצת יותר מאשר בין מיליארד לארבעה מיליארד שקלים שאמרו שיהיה גודל השוק שלנו.

<חגי הילמן: ההזדמנות היא הזדמנות אדירה גם לכלכלה וגם לחקלאות.

<חגי הילמן: החקלאות הישראלית שנאלצת להמציא את עצמה מחדש כל מספר שנים, מעשה חווה איזשהו פוטנציאל מאוד מאוד גדול שאולי קורה פעם ב-50 שנים.

איתן כבל: דרך אגב, אם לא יתאפשר יצוא אתם תמשיכו לגדל?

<חגי הילמן: אני לא חושב ואני אסביר גם למה.

<חגי הילמן: הסדרה חדשה של השוק הישראלי היא הסדרה שהקפיצה את הסטנדרטים של הייצור הרבה מאוד רמות למעלה.

<חגי הילמן: למעשה אותו קנאביס שבעבר היה נארז בשדה, עכשיו צריך להיארז במפעל תרופות.

<חגי הילמן: יש לזה עלויות מאוד מאוד גדולות.

<חגי הילמן: אין אפשרות לקיים את ההסדרה הישנה בסטנדרטים שהושתו על הענף כרגע.

<חגי הילמן: לכן אני מניח שיהיו פשיטות רגל גם בקרב החקלאים הקיימים, קל וחומר המחיר יעלה בצורה מאוד דרמטית.

<חגי הילמן: כמו שאמרה קודם דנה, זה לא משהו שהוא יהיה בהישג יד.

<חגי הילמן: ההזדמנות לכלכלה היא אפילו יותר גדולה מזה כי הבשלות שדיברתי עליה קודם, כיום יש לנו יכולת לפתח תרופות של ממש שמבוססות על החומרים הפעילים של הצמח.

<חגי הילמן: לפי הרגולציה העולמית, ואני מדבר על ה-FDA, כל תרופה שתצא ממדינת ישראל, היא תרופה שיצטרכו להמשיך לייצר אותה במדינת ישראל.

<חגי הילמן: אי אפשר להחליף את השדה בדרך הזאת.

<חגי הילמן: למעשה אם יש כרגע 1,000 חברות שרשומות ב-FDA שרוצות לפתח תרופות ממקור קנבידואידי, אנחנו נביא אותן לכאן, גם אם 100 מתוכן יצליחו, זה 100 חברות, 100 תרופות שיצאו ממדינת ישראל למשך כל תקופת המסחור של הפטנט.

<חגי הילמן: זה פי 100 יותר גדול מטבע.

<חגי הילמן: רק שתבינו את הפוטנציאל של הכלכלה.

<חגי הילמן: לא לעשות את זה, לא לאשר את היצוא, אף אחד מהם לא רוצה לבוא.

<חגי הילמן: היו לנו מגעים עם חמש חברות שרצו לחתום כאן על הסכם לביצוע של ניסוי קליני שמדינת ישראל מאפשרת את התהליך הזה של ניסוי קליני, אבל הן ניתקו מגע.

<חגי הילמן: המשמעות היא אדירה גם בקטע הזה.

איתן כבל: משפט אחרון אם יש לך?

<חגי הילמן: אפשר עוד שניים?

איתן כבל: שניים.

איתן כבל: בסדר.

<חגי הילמן: בנושא של הזליגה עליו דיבר השר אורי אריאל.

<חגי הילמן: 11 שנים אני נמצא בענף ואני לא ראיתי אף אחד שהוקיעו אותו כתוצאה מזה שהוא מזליג.

<חגי הילמן: אני חושב שאם יש דבר כזה, קודם כל צריך לעשות את זה.

<חגי הילמן: התפקיד של המשטרה הוא לאכוף את החוק ואנחנו בעד אכיפת החוק, ואולי זה גם יוריד את כל הטענות שקשורות לדברים האלה.

<חגי הילמן: הדבר האחרון שאני רוצה לומר.

<חגי הילמן: מעבר לזה שהושקע הרבה כסף שירד לטמיון, אני מלין וקובל על סביבת רגולציה לא יציבה במדינת ישראל.

<חגי הילמן: זה משהו שהוא בעוכרינו.

איתן כבל: תסביר.

<חגי הילמן: אי אפשר לפרסם את האפשרות להוציא עוסק בתחום, לקבל רישיון לעסוק בתחום הקנאביס, כשיש כמה מאות אנשים שניגשו וגם קיבלו את זה, וברגע האחרון, כאשר כבר הכול מאוד מאוד בשל, פתאום לומר: לא, זה לא קורה.

<חגי הילמן: זאת לא הזירה היחידה שיש חוסר יציבות רגולטורית בישראל.

איתן כבל: תודה.

איתן כבל: חברת הכנסת תמר זנדברג.

תמר זנדברג: תודה רבה ותודה על ההירתמות לנושא החשוב הזה.

תמר זנדברג: ועדת הסמים והאלכוהול של הכנסת שאני עומדת בראשה עוקבת אחרי הנושא הזה לאורך זמן.

תמר זנדברג: אני חושבת שעצם זה שזה מגיע לכאן, לוועדת הכלכלה, זאת דחיפה מאוד מאוד משמעותית לתחום.

תמר זנדברג: אנחנו מלווים את הנושא הזה מהרגע שבו היו שרים במדינת ישראל, לא בממשלה הזאת, שאמרו שלא רוצים שישראל תהיה יצואנית נשק וסמים.

תמר זנדברג: כך הייתה ההתייחסות לכל הנושא הזה.

תמר זנדברג: את הנשק, אגב, אנחנו ממשיכים לייצא וזה בסדר, אבל מראיית התחום הזה כסמים, לשמחתי התבגרנו והתגברנו אלא שאנחנו כל פעם, לצערי, מוצאים את עצמנו – ואני חושבת שהנכים במדינת ישראל יכולים מאוד להזדהות עם מה שקורה כאן עכשיו – כאשר רצו להעלות את הקצבה, הלכו למהלך כלכלי, פתאום ברגע האחרון.

תמר זנדברג: גם כאן הקימו ועדה, חמישה מתוך שישה משרדי ממשלה לא תומכים אלא תומכים נלהבים.

תמר זנדברג: שמענו כאן את השר שביקש לבוא,.

תמר זנדברג: לפני שבועיים קיימנו דיון אצלי בוועדה והשר התקשר במיוחד במהלך הוועדה וביקש שאמסור שהוא ושרת המשפטים תומכים.

תמר זנדברג: שר הבריאות תומך.

תמר זנדברג: שר האוצר שלח את מנכ"ל המשרד יחד עם מנכ"ל משרד הבריאות להוביל את הוועדה הזו.

תמר זנדברג: באמת, הכול נראה טוב.

תמר זנדברג: הקימו ועדה.

תמר זנדברג: חצי שנה, שזה זמן קצר במדינת ישראל כמו שאתם יודעים, קיימו דיונים בוועדה ועשו את כל הבדיקות הכלכליות, הכול קרה בצורה יפה ומרשימה ופתאום, בדיוק כמו שקרה עם קצבאות הנכים, זה נעצר באותו המקום, אצל ראש הממשלה שהטיל על אותו אדם, אבי שמחון, לבדוק מחדש את מה שכבר נבדק.

תמר זנדברג: אנחנו שמענו בוועדה מה אבי שמחון התכוון לעשות.

תמר זנדברג: לאותם אנשים שהציגו את הנתונים שלהם בפני ועדת באבד ובר סימן טוב, פנה אליהם עוד פעם, פנייה שנייה, אבי שמחון.

תמר זנדברג: מה, הם ימציאו נתונים חדשים?

תמר זנדברג: משרד הכלכלה פתאום לא יגיד ש-200 מיליון שקלים כבר הושקעו?

תמר זנדברג: פתאום הפוטנציאל הכלכלי של אותם מיליארד עד ארבעה מיליארד שקלים שמופיעים במצגת של מנכ"ל משרד האוצר ישתנו כי אבי שמחון שואל ולא שי באבד?

תמר זנדברג: מה אנחנו מצפים שיקרה.

תמר זנדברג: אני מאוד מאוד רוצה לקוות – איתן, אני אומרת את זה בזהירות – שבאמת יש כאן איזו זהירות עודפת ולא שיקולים זרים שזיהמו את התהליך הזה.

תמר זנדברג: אני ממש רוצה לקוות.

תמר זנדברג: אנחנו רגע לפני ויש עוד הזדמנות לתקן.

תמר זנדברג: יושבים כאן נציגים של התעשייה, של החקלאות, ואני מכירה את כולם מוועדת הסמים.

איתן כבל: נוביל את התיקון.

איתן כבל: נוביל.

תמר זנדברג: כולם נושאים עיניים.

תמר זנדברג: יש גורמים בממשלה שכבר אמרו לי שזה הלך לפח הזבל של ההיסטוריה.

תמר זנדברג: אני לא רוצה להאמין בזה.

תמר זנדברג: אני רוצה להאמין שמכאן אנחנו נוביל בחזרה לפסים וזה הרגע האחרון.

תמר זנדברג: זה חלון הזדמנויות שאו שישראל תעלה עליו או שהיא תפספס אותו.

תמר זנדברג: אני רוצה להאמין שמכאן אנחנו נוביל אותו, נחזיר אותו לפסים ונלך בדרך הישר ולא נעיף את הקרונות האלה שיפגעו גם בכלכלה וגם בחקלאות בישראל.

איתן כבל: תודה.

איתן כבל: ברשותכם, הדובר הבא חיים חבלין, מנהל מחלקת החקלאות בתנועה הקיבוצית.

איתן כבל: לאחר מכן חבר הכנסת חיים ילין.

איתן כבל: לאחר מכן איתן קופרשטוך ממשרד הכלכלה והתעשייה ואחריו מנחם כהן.

<חיים חבלין: בוקר טוב ותודה על ההזדמנות.

<חיים חבלין: הממשלה שמה בראש שמחתה את הצרכן הישראלי.

<חיים חבלין: את הוד מעלתו הצרכן וזה בסדר אבל היחידים שמשלמים את המחיר על הדבר הזה יום אחרי יום ושעה אחרי שעה, אלה החקלאים.

<חיים חבלין: כל המחיר משולם מאתנו.

<חיים חבלין: דוגמה.

<חיים חבלין: היום מייבאים כמויות אדירות של ירקות קפואים.

<חיים חבלין: אין היום במדינת ישראל במרחבים הפתוחים, כמעט ואין מה לגדל.

<חיים חבלין: חלומו הרטוב של אבי שמחון לעשות חורשות במקום שדות הולך ומתגשם לנגד עינינו.

<חיים חבלין: יש כאן הזדמנות חד פעמית – אני אומר חד פעמית ואולי תבוא בעוד עשר שנים עוד הזדמנות אבל כנראה לא יהיה למה.

<חיים חבלין: יש היום הרבה חקלאים.

<חיים חבלין: אני מייצג 285 קיבוצים, אני חבר בהתאחדות חקלאי ישראל שמייצגת 97 אחוזים מהחקלאים במדינת ישראל ומאיר צור הוא יושב ראש התאחדות חקלאי ישראל ואני קורא היום לממשלה לא לזנוח את הדבר הזה.

<חיים חבלין: יש כאן הזדמנות חד פעמית להחזיר את החקלאות, להחזיר את שיווי המשקל הכלכלי שיאפשר לחקלאים להתפרנס כבוד.

<חיים חבלין: אני לא אחזור על הדברים הנהדרים שנאמרו כאן על ייצור תרופות וכן הלאה.

<חיים חבלין: תבינו, המידע שיש היום במדינת ישראל לקנאביס רפואי הוא מידע יקר מפז ואם לא יהיה כאן יצוא, אנחנו נמצא אתך עצמנו מייבאים את המידע הזה, את הייצור שאנחנו נייצא החוצה.

איתן כבל: תודה.

איתן כבל: חיים ילין.

<חיים חבלין: כבוד היושב ראש, תודה.

<חיים חבלין: אני שמח על הדיון הזה.

<חיים חבלין: הדיון הזה בא בעקבות עצירת תהליך מסוים שהתחיל לפני כשנה וחצי-שנתיים.

<חיים חבלין: אני חייב להודות שהעצירה הזאת לא מריחה טוב.

<חיים חבלין: הרי כבר נעשו כל הבדיקות.

<חיים חבלין: כל המשרדים תומכים, ותכף אני אדבר על הזליגה, ומישהו עצר את התהליך.

<חיים חבלין: תסלחו לי על שאני פרנואיד, אבל מה לעשות, בכנסת אני כל הזמן מפחד שמשהו יקרה לי מאחורי הגב.

<חיים חבלין: אני חושב שעצירת התהליך, לבדוק את מה שכבר נבדק, זה מריח לא טוב.

<חיים חבלין: לגבי הזליגה.

<חיים חבלין: מה הטענה של המשרד לביטחון פנים?

<חיים חבלין: שהצרכן האחרון הוא זה שמוכר.

<חיים חבלין: זאת אמירה.

<חיים חבלין: זאת אומרת, הזליגה לא מגיעה מהיצוא אלא היא מגיעה למי שצורך.

<חיים חבלין: אז אני שואל, בסדר, אז לא יהיה כאן ייצור, יהיה עכשיו יבוא, הצרכן הסופי, אין לו את האפשרות להמשיך למכור את הסחורה שלו?

<חיים חבלין: מה הטיעון הזה?

<חיים חבלין: אין לו בכלל בסיס והוא לא הגיוני.

<חיים חבלין: במקום שאנחנו נייצר, ואני מתנגד - ואני אומר את זה בגלוי בדיוק כמו שנעשה במפעל ים המלח - שחומר גלם יצא החוצה.

<חיים חבלין: חומר הגלם יישאר כאן

<חיים חבלין: בארץ ואנחנו נפתח את התעשייה הרפואית כך שעל כל עובד חקלאי, יהיו לפחות עשרה בתעשייה הרפואית ומה שמסביב.

<חיים חבלין: יהיו לנו מקומות עבודה נוספים.

<חיים חבלין: יש היום שני זרועות להתפתחות משרד החקלאות, האחד הוא האצות שאתם שומעים עליהם אבל אתם לא יודעים שאלה תוספי מזון וקוסמטיקה, והשני, הקנאביס.

<חיים חבלין: אלה מנועי הצמיחה של החקלאות.

<חיים חבלין: כך אני רואה את זה בעשור הבא.

<חיים חבלין: אנחנו נמשיך לגדל ולפתח את החקלאות שלנו ויהיו מו"פים אבל זה ייתן את הכוח לצמיחה.

<חיים חבלין: איתן, אתה מטפל במשרד שלך גם בתאונות דרכים ובתשתיות.

<חיים חבלין: הרי אם ה-50 מיליארד שקלים של הבלו ושל המיסוי היו מגיעים בחזרה לתשתיות, הכול היה נראה אחרת.

<חיים חבלין: אתה מסכים אתי.

<חיים חבלין: אותי דבר כאן.

<חיים חבלין: אני חושש שזה לא יגיע.

<חיים חבלין: אם ההכנסות של הקנאביס, חלקם ילכו לביטחון פנים כדי שאותה זליגה שמפחדים ממנה ועוצרת את כל התהליך לא תקרה, אנחנו יודעים איך זה עובד.

<חיים חבלין: עוד מעט נאשר את תקציב 2019 והכול נכנס לאותו בור ועושים חלוקה.

<חיים חבלין: זה כמו הקיבוץ השיתופי כאשר הכול נכנס לאותו בור ומחלקים מחדש.

<חיים חבלין: חבר'ה, זה לא עובד.

<חיים חבלין: זה פשוט לא עובד.

<חיים חבלין: אנחנו במו ידינו הולכים להרוס ענף שהוא ענף צמיחה ואם אנחנו לא נהיה שם, מדינה אחרת תהיה שם.

<חיים חבלין: החומר הפעיל שהמו"פ במדינת ישראל הצליח להוציא, כמעט ואין לו אח ורע בעולם.

<חיים חבלין: אנחנו באמת מובילים בתחום הזה, אז בואו נעשה את זה.

<חיים חבלין: דרך אגב, אני חייב לומר לך שכל מי שהגיע מארצות הברית או כל מי שהגיע מהעולם בסופו של דבר יחפש את אותו גרם ולא 10 גרם, את אותו גרם של חומר פעיל אינטנסיבי מאשר במקומות אחרים משהו שהוא מדולל ולא יוצא ממנו כלום.

<חיים חבלין: בסוף אנשים משלמים על איכות ואת זה אנחנו יודעים.

<חיים חבלין: גם הם ישלמו על איכות.

איתן כבל: תודה.

איתן כבל: איתן קופרשטוך ממשרד הכלכלה והתעשייה.

איתן כבל: אני מקריא את רשימת הדוברים.

איתן כבל: חבר הכנסת דב חנין, מנחם כהן, עורך דין אילן גרזי, עורכת דין סיון יוסף, ניר קנטור, אדם שוסטר.

<קריאה: אני מבקש לומר משפט מטעם משרד החקלאות.

<איתן קופרשטוך: מינהל סחר חוץ במשרד הכלכלה והתעשייה.

<איתן קופרשטוך: הייתי חבר בוועדה שהמליצה לממשלת ישראל לאשר את ייצור הקנאביס.

<איתן קופרשטוך: אני רוצה לומר כמה מלים בכלל על סחר בינלאומי ועל ההשפעות - או על אי הסדרה ברגולציה – שהן השפעות רוחב לענפים אחרים.

<איתן קופרשטוך: קודם כל אני אתחיל בסחר בינלאומי.

<איתן קופרשטוך: סחר בינלאומי מורכב מפאזל אחד גדול של הרבה חלקים וצומח לו ענף חדש, ענף של קנאביס רפואי.

<איתן קופרשטוך: ישראל מובילה בנושא ואפשר לומר שישראל כמעט המציאה את הנושא.

<איתן קופרשטוך: הענף הזה חוצה גבולות.

<איתן קופרשטוך: הוא כולל אגרו-ביו, כולל ביוטכנולוגיה, כולל חקלאות כמובן, כולל מדעי החיים, פארמה, קוסמטיקה, תחליפי אופיאטים שזו מחלה אמריקאית ידועה.

<איתן קופרשטוך: אנשים מחפשים תחליפים לתרופות שמבוססות אופיום.

<איתן קופרשטוך: יש כאן השפעה למשיכת השקעות זרות.

<איתן קופרשטוך: אין כמעט השקעות זרות בענפים שנוגעים לחקלאות.

<איתן קופרשטוך: יש משיכה של יזמים.

<איתן קופרשטוך: יזמים ישראלים יוצאים החוצה.

<איתן קופרשטוך: דיברו כאן הרבה על התחרות הבינלאומית.

<איתן קופרשטוך: אני מודיע לכם שכבר עכשיו אנחנו יודעים שהתחרות הבינלאומית היא תחרות של זליגה של ידע ישראלי.

<חיים חבלין: תמיד זה היה כך.

<חיים חבלין: אחד מתעשר במקום שהמדינה תתעשר.

<איתן קופרשטוך: בסדר.

<איתן קופרשטוך: על אחת כמה וכמה צריכים להדגיש את זה.

<איתן קופרשטוך: גם באוסטרליה אנחנו יודעים שהידע הוא ישראלי.

<איתן קופרשטוך: לאחרונה נכנסת קולומביה וזאת לא קולומביה של פעם אלא קולומביה חדשה עם השקעות ענק בתחום.

איתן כבל: ראינו את הסדרה.

<איתן קופרשטוך: אני רוצה להוסיף עוד דבר.

<איתן קופרשטוך: לא יתקיים כאן ענף כזה ללא אפשרות לייצא.

<איתן קופרשטוך: השוק הישראלי הוא חשוב, הוא בסדר אבל הוא שוק קטן.

דב חנין: תודה אדוני היושב ראש.

דב חנין: אני מצטרף לברכות על הדיון החשוב הזה ואני מקווה שאנחנו נצליח לחלץ את העגלה הזאת מהמקום בו היא נתקעה.

דב חנין: לדיון הזה יש ארבע צלעות.

דב חנין: הצלע הראשונה היא הצלע של החקלאות.

דב חנין: אני מצטרף לדברים המלומדים שנאמרו כאן על ידי קודמיי, בין היתר על ידי חבר הכנסת חיים ילין, על החשיבות של התחום הזה כתחום של פיתוח החקלאות שלנו.

דב חנין: ענף החקלאות במדינת ישראל נמצא במשבר מאוד מאוד רציני ומאוד קשה.

דב חנין: אם אנחנו רוצים חקלאות במדינת ישראל, אנחנו צריכים לחשוב על המקומות בהם לחקלאות הישראלית יש יתרונות יחסיים ולתת את כל התמיכה למקומות בהם יש את היתרונות היחסיים האלה.

דב חנין: צלע שנייה של הדיון היא הצלע של הבריאות.

דב חנין: בצלע של הבריאות אנחנו נמצאים באיזשהו שינוי תפיסתי שהוא לא פשוט והוא לא קל.

דב חנין: חברת הכנסת זנדברג שנמצאת אתנו עושה עבודה מאוד מאוד חשובה וברוכה בוועדה שהיא עומדת בראשה.

דב חנין: לא קל לשנות את התפיסה ביחס לקנאביס רפואי אבל נעשה שינוי.

דב חנין: לאט לאט אנשים מבינים שקנאביס רפואי הוא לא חלק מהבעיה אלא הוא חלק מפתרונות, ממגוון מאוד גדול של בעיות וקשיים רפואיים.

דב חנין: הצלע השלישית היא הצלע של הכלכלה.

דב חנין: בצלע של הכלכלה התמונה מאוד מאוד ברורה.

דב חנין: מדינת ישראל נמצאת בפני חלון הזדמנויות היסטורי.

דב חנין: אם אנחנו לא נמצה את חלון ההזדמנויות הזה, אחרים ימצו אותו.

דב חנין: העולם שאנחנו חיים בו הוא עולם מאוד דינאמי.

דב חנין: אין פרסים למאחרים.

דב חנין: מי שלא ייכנס לתחום הזה במהירות, ימצא אחרים שנכנסים לתחום הזה במהירות כי השינוי מתרחש לא רק במדינת ישראל אלא השינוי מתרחש בכל המקומות האחרים בעולם.

דב חנין: הצלע הרביעית היא הצלע של הביטחון.

דב חנין: הצלע הזו היא הצלע היותר מורכבת והיא מתחלקת מבחינתי לשתי חוליות.

דב חנין: החוליה הראשונה היא האם אנחנו עוסקים כאן

דב חנין: ביצוא מסוכן התשובה הפשוטה לשאלה הזאת, יש המון סוגי יצוא הרבה יותר מסוכן שמדינת ישראל עושה.

דב חנין: הזכירה חברת הכנסת זנדברג את יצוא הנשק שזה הרבה יותר מסוכן.

דב חנין: יכול גם לזלוג לכל מיני גורמים רעים שאנחנו לא מעוניינים בהם.

<חיים חבלין: זה זולג.

<חיים חבלין: אל תדאג.

דב חנין: גם בתחום התרופות אני רוצה לומר לכם, אנחנו כולנו גאים בתעשיית התרופות הישראלית, אבל צריך לומר כאן בצורה גלויה שמדינת ישראל מייצאת, מבחינת תרופות, דברים הרבה יותר מורכבים ומסוכנים מאשר קנאביס רפואי.

דב חנין: אנחנו מייצאים באופן לגיטימי ולגלי.

דב חנין: תרופות הן לא דבר פשוט ולפעמים יש תרופות שאם הן יזלגו החוצה, יגרמו נזק ולפעמים הן גורמות נזק גם כשהן לא זולגות החוצה.

דב חנין: לכן שאלת היצוא המסוכן היא לא שאלה אמיתית.

דב חנין: שאלה אחרת בצלע הזאת של הביטחון היא השאלה של הזליגה.

דב חנין: לשאלת הזליגה יש פתרונות מאוד מאוד טובים, מאוד פשוטים ולא מסובכים.

דב חנין: הנקודה האחרונה שמטרידה אותי היא שהרי כל מה שאני אמרתי כאן, אמרו גם גורמי המקצוע ואומרים גם גורמי המקצוע ואז למה אנחנו גם בסוגיה הזו, כמו בסוגיות אחרות, המדינה, הממשלה, בוחרת להתעלם מעמדה של גורמים מקצועיים.

דב חנין: בנושאים אחרים בדרך כלל התעלמות מעמדה של גורמים מקצועיים, בסוף מביאה לחקירה של היחידה הארצית לחקירות הונאה.

דב חנין: אני מקווה שזה לא המצב אצלנו אבל אני אומר ברמה העקרונית, אני עכשיו אפילו לא מגיע למישור של חקירות ופליליות, אני אומר למה.

דב חנין: יש לנו גורמי פיתוח במדינה, יש להם המלצות, עשו עבודות, למה כל פעם לזרוק לפח ולהתחיל מחדש דברים שלא צריך?

<חיים חבלין: יש דבר אחד שהחקלאים לא מגדלים, פשפשים.

<חיים חבלין: זה כנראה מגדלים במקום אחר.

מנחם כהן: בעל שליטה בחברה ציבורית שנקראת מדיוי.

מנחם כהן: יש לנו 200 דונם בצפון שאנחנו אמורים להתחיל לגדל בקרוב.

מנחם כהן: יש לנו שם מפעל על שטח של כשבעה דונם.

איתן כבל: כמה השקעתם בזה?

מנחם כהן: אנחנו משקיעים בשלבים אלה 14 מיליון שקלים.

מנחם כהן: אנחנו נמצאים במשא ומתן עם חברות גדולות בעולם.

מנחם כהן: חברה אולי שלישית בגודלה בעולם הייתה אתנו במשא ומתן מתקדם עד לפני ארבעה שבועות.

איתן כבל: על איזה סדרי גודל, אם מותר לך להגיד?

מנחם כהן: על 25 מיליון דולר השקעה בנו שתיתן כ-100 דונם גידול, כ-160 טון יצוא, כ-200 מיליון דולר רווח בשנה, שזה בערך 900-800 מיליון שקלים בשנה רק לחברה הקטנה והצנועה שלנו.

מנחם כהן: מדברים אתנו היום גורמים שרוצים להתקדם אתנו בתחומים נוספים של תרופות ושל דברים אחרים, רואים בנו כוח, רואים בנו עוצמה.

מנחם כהן: הפרט הקטן והשולי שאנחנו פספסנו בו הוא שכל הזמן דיברנו עם העולם ואמרנו להם שיש יצוא, יהיה יצוא מישראל, זה רק עניין של זמן, אבל פתאום שפכו את התינוק עם המים.

מנחם כהן: גם כשהוציאו את ההודעה, הוציאו אותה לא נכון.

מנחם כהן: כשאתם רוצים לבוא ולומר שאנחנו רוצים לבדוק זליגה, אנחנו רוצים לבדוק כלכלה, אנחנו רוצים לבדוק דברים נוספים, תעשו את זה באחריות אבל תודיעו את זה בצורה נכונה.

מנחם כהן: אל תגידו עצרנו את היצוא אלא תגידו שאתם רוצים לבדוק עוד פרטים.

מנחם כהן: אל תגידו שיש זליגה אלא יש דרכים נוספות.

מנחם כהן: לגבי הזליגה.

מנחם כהן: זליגה היום יש לא כתוצאה מזה ששיפרו את התקנים.

מנחם כהן: התקן החדש או התקנים החדשים משפרים את נושא הזליגה ונותנים לו מענה.

מנחם כהן: בכל תהליך של צמיחה של ענף יש דברים שמתוקנים על הדרך.

<אילן גרזי: תודה רבה לכם על האפשרות להופיע כאן.

<אילן גרזי: אני עורך דין שמייצג מספר חברות בתחום הקנאביס ומייצג יזמים.

<אילן גרזי: הלקוחות האלה הם צד להסכמים מחייבים.

<אילן גרזי: זה לא איזה פוטנציאל כללי בתחום הקנאביס אלא הסכמים מחייבים למכירה של היקפים משמעותיים של קנאביס בהיקפים של עשרות מיליוני דולרים ברמת רווחיות.

<אילן גרזי: אנחנו מייצגים חברות, חלקן הן חברות ציבוריות שנסחרות בבורסה בתל אביב, הסכמים למכירה של קנאביס רפואי, הסכמים מחייבים עם חברות זרות בקנדה ובגרמניה, הסכמים שהם שנתיים.

<אילן גרזי: יש כאן אלמנט של חזרה.

<אילן גרזי: אותם גורמים זרים שהתרגלו לאותו מוצר רפואי שהם מקבלים אותו בסטנדרט שהחברות הישראליות יודעות להנפיק, הם ימשיכו ויקנו את המוצרים האלה.

<אילן גרזי: אלה הסכמים שמחכים להיתרי יצוא.

<אילן גרזי: היינו במגעים עם מספר מאוד גדול של גורמים על יצוא נוסף של קנאביס בהיקפים מאוד מאוד משמעותיים.

<אילן גרזי: ישראל נתפסת בעולם כגורם מוביל בתחום הקנאביס הרפואי.

<אילן גרזי: יש כאן הרבה מאוד בעלי מקצוע.

<אילן גרזי: אנחנו מדברים על חקלאים אבל לצד החקלאים יש גורמים שביצעו השקעות כאשר מדובר בהקמת מפעלים כי לא ניתן לייצא את התפרחת עצמה אלא צריך להפוך אותה למוצר שניתן לייצא אותו.

<אילן גרזי: מדובר בהקמת מפעלים בטכנולוגיה שכרוכה במפעלים ובמוצרים שמיוצאים.

<אילן גרזי: יש הרבה מאוד גורמים שהשקיעו עשרות מיליוני שקלים בהקמה של החוות.

<אילן גרזי: צריך לזכור שהמדינה הנפיקה את ההיתרים האלה.

<אילן גרזי: אנחנו נפגשנו עם משרדי הכלכלה ועם מכון היצוא והסבירו על המענקים שהם יקבלו על המיתוג.

<אילן גרזי: יש חשיבות.

<אילן גרזי: אם לא יימצא לעניין הזה פתרון בטווח הזמן הקצר, אותם גורמים בינלאומיים יחפשו את החלופה באירופה.

<סיון יוסף סלמה: אנחנו משרד עורכי דין שמייצג כ-70 חקלאים ובנוסף אליהם עשרה משקיעים גדולים.

<סיון יוסף סלמה: עסקנו בשנה האחרונה בעיקר בנושא עזרה לחקלאים לקבלת רישיונות עוסק.

<סיון יוסף סלמה: אני לא אחזור על כל מה שנאמר כאן כי הדברים נטחנו עד דק אבל אני רואה שהחקלאים הוותיקים בראייה שלי הם כבר לא במשחק.

<סיון יוסף סלמה: מה שקורה כאן, אם זה לא יאושר, כל הנושא של החקלאות והיצוא – הדור החדש של החקלאים, שאלה בעצם דוחפים היום את נושא הקנאביס הרפואי, כבר לא יהיה.

<סיון יוסף סלמה: זאת אומרת, היום הילדים של אותם חקלאים שאנחנו מייצגים, הם אלה שבעצם דוחפים את ההורים ודוחפים קדימה את כל נושא הקנאביס הרפואי והגידול.

<סיון יוסף סלמה: בראייה שלי, כל התיקים, 3,000, 4,000, 5,000, אני כבר לא יודע כמה, התיק הזה הוא תיק 10,000 ושלא יהיה ספק בזה.

דב חנין: יש תחרות קשה בכנסת על 10,000.

דב חנין: תגיע למספרים יותר גבוהים.

<סיון יוסף סלמה: מאחר שיש הרבה תחרות, אני אחכה ל-10,000.

<סיון יוסף סלמה: אני אומר שזאת לחלוטין רעידת אדמה ושלא יהיה כאן ספק בכך.

<סיון יוסף סלמה: יש כאן אנשים שהשקיעו כספים.

<סיון יוסף סלמה: לי יש שני משקיעים שכבר השקיעו 10 מיליון שקלים במקום הזה, התקשרו עם חממות, קנו קרקעות לנושא הזה ויש עוד המון חקלאים שפשוט לקחו מהיכן שאין.

<סיון יוסף סלמה: יש לי אפילו כמה חקלאים שמכרו דברים כדי להיכנס לתחום הזה וזה היה בעידוד הדור הצעיר.

<סיון יוסף סלמה: מה שכאן מפספסים זה שאם לא יהיה יצוא, הדור הוותיק לא ימשיך עם זה והדור הצעיר גם לא ימשיך עם זה.

<סיון יוסף סלמה: זה סוג של הכחדה של החקלאים שלא מגדלים גידולים בקנה מידה גדול.

<סיון יוסף סלמה: זה תיק שאני, אחרי מה שאני שומע כאן, אין לי שום ספק שמישהו שלחץ כאן על הכפתור, זה יכול להיות בצורה של לוביסט או מישהו שדאג שהדבר הזה לא יתקדם.

<סיון יוסף סלמה: אין לי בכלל ספק.

<סיון יוסף סלמה: הרי זה לא הנשיא טראמפ וכל ההדלפות האלה שאנחנו שומעים עליהן.

<סיון יוסף סלמה: בתוך עמנו אנחנו יושבים ואנחנו מבינים שלחלוטין זה לא שם.

<סיון יוסף סלמה: יש כאן עניין שהוא קרדינאלי.

<סיון יוסף סלמה: הענף הזה של החקלאות שנקרא קנאביס רפואי, משוועים לו גם חולים, גם חקלאים ובכלל גם מבחינת הכלכלה במדינת ישראל לחלוטין מבינים שאנחנו הולכים לשם.

<סיון יוסף סלמה: זה ברור שזה יקרה.

<סיון יוסף סלמה: לעשות את כל הפוילעשטיקים האלה, שזה נעצר אצל טראמפ או אצל ראש הממשלה, צריכים לבדוק את זה לעומק וכמו שנאמר כבר כאן על ידי אחרים, אולי עדיף שדווקא לא ניכנס לזה יותר מדי לעומק כי אי אפשר לדעת לאן זה יוביל.

<סיון יוסף סלמה: העצירה הזאת היא חד משמעית לא תיתכן, בטח לגבי כל האנשים שיושבים כאן.

<סיון יוסף סלמה: אני רואה ועדות, אני רואה כמה אנשים נמצאים כאן ואני מבין שהאנשים מדברים כאן מדם ליבם.

<סיון יוסף סלמה: אני שם בצד לרגע את נושא המשקיעים.

<סיון יוסף סלמה: יש כאן ענף חקלאי שמשווע לעבודה.

<סיון יוסף סלמה: יש כאן המון שטחים חקלאיים.

<סיון יוסף סלמה: כשהתחלנו את התהליך הזה, המון חקלאים היו עם שטחים שלא עשו בהם כלום במשך שנים, והיום הם הכינו את השטחים לנושא של הקנאביס הרפואי, השקיעו בזה לא מעט כסף, ואלה אנשים שאין להם.

<סיון יוסף סלמה: אני לא מדבר על המשקיעים, על המיליונים ועל הקרנות אלא אני מדבר על האנשים כאן, על החקלאים שיום יום קמים כדי לעבד את האדמה ואין להם מה לעבד כבר שנים.

<סיון יוסף סלמה: החקלאים פשוט משוועים לענף הזה וזה הדור הצעיר של החקלאים כי הדור הוותיק כבר שבע מהבטחות, מכיר את כל המשחקים אבל הדור הצעיר שהוא העתיד של המדינה הזאת יודע שהעתיד של החקלאות הוא הקנאביס.

<סיון יוסף סלמה: אני לא רואה חבר'ה צעירים שחוזרים אחורה ומתחילים לגדל ירקות כאשר את זה אנחנו מבינים שמייבאים ממקומות אחרים, לצערי.

<סיון יוסף סלמה: תודה לכם.

<ניר קנטור: התאחדות התעשיינים.

<ניר קנטור: אני אמשיך את הדברים שנאמרו רק לפני רגע כדי לתת דגש על המשקיעים עליהם דובר.

<ניר קנטור: יש כאן בעצירה הזו גם בשורה רעה למשקיעים ולתעשייה בכללותה.

<ניר קנטור: אנחנו רואים כאן פגיעה כמובן בשמונה החברות שקיימות היום אבל זו בשורה משקיעים.

<ניר קנטור: משקיעים שבאו ואמרו שהם רוצים להאמין למדינה שתבוא ותסייע להם, בסופו של דבר הם שמו את הכסף שלהם והכסף הזה יורד לטמיון.

<ניר קנטור: מה המסר עבור כלל התעשייה ועבור כלל המשקיעים במשק הישראלי?

<ניר קנטור: בסופו של דבר יבוא המשקיע השקול האחר ויסתכל מה קרה כאן בבדיקת המציאות בישראל והוא יבין שיש כאן חוסר יציבות, יבין שזה לא מקום לבוא ולהשקיע את השקל הנוסף שלו ופשוט לא יבחר את המשק שלנו אלא יבחר מדינות אחרות.

<ניר קנטור: לכן זו בשורה שיכולה להיות רעה מאוד לכל התעשייה ולא רק לשמונה החברות האלה וכמובן למגדלים וכל שאר הסקטור.

<ניר קנטור: נקודה נוספת היא כמובן הפגיעה המאוד משמעותית שיכולה להיות להמשך התהליך של המו"פ הישראלי.

<ניר קנטור: אנחנו מדברים בעיקר כרגע על ההווה, על המגדלים, על התעשייה הקיימת אבל יש הרבה מאוד מו"פ שנעשה, יש הרבה מאוד מחקרים שנמצאים היום ויזמויות קטנות שמתבצעות מדי יום ביומו בישראל.

<ניר קנטור: ברגע שלא יהיה את שרשרת הערך עד לתהליך המו"פ הזה, גם המו"פ לא יקרה ולא יתקיים כאן.

<ניר קנטור: אנחנו נראה כאן הרבה בעלי תואר שני, דוקטורנטים, פוסט דוקטורנטים שיעזבו את הארץ, יגיעו למקומות אחרים לעשות את המו"פ, במקומות ש תהיה להם מדינה שקצת יותר מעודדת את הפעילות הזאת וזה יהיה חבל לכולם.

<גלית חזקיה: לא אחזור על דברים שנאמרו שהם מובנים.

<גלית חזקיה: אני רוצה חדד שתי נקודות.

<גלית חזקיה: האחת, הקנאביס הרפואי הוא אחד מענפי הגידול היחידים שבענפי החקלאות יש לנו יתרון.

<גלית חזקיה: מלבד ידע, שיש לנו אותו בכל התחומים, ומלבד האיכות שיש לנו, אלה עלויות הגידול.

<גלית חזקיה: עלויות הגידול של הקנאביס הרפואי ביחס לעולם הן מאוד נמוכות ולכן העניין של חלון ההזדמנויות שכולם מדברים עליו הוא אחד היתרונות שלנו.

<לאה ורון: בכמה עלויות הגידול בארץ של הקנאביס הרפואי נמוכות יותר?

<גלית חזקיה: אנחנו מדברים על משהו כמו ייצור בעלות של בין יורו ליורו וחצי לגרם לעומת עלות ייצור של ארבעה עד חמישה יורו לגרם בשאר המדינות המגדלות.

<גלית חזקיה: אצלנו בכל ענפי החקלאות, עלויות הגידול הן מאוד גבוהות תמיד בשל עלויות עבודה, מים וכולי, אבל כאן יש יתרון לסוג הצמח הזה גם בגלל שאין עובדים זרים בענף הזה וגם בגלל העלויות של המים וכל הדברים מסביב.

<גלית חזקיה: יש לנו יתרון בזה וזה אחד הדברים החשובים בחלון ההזדמנויות הזה שאסור לפספס אותו.

<גלית חזקיה: בשאר הנקודות נגעו אבל אני אתייחס שוב לסיפור של הזליגה.

<גלית חזקיה: שנתיים וחצי חילקו כאן רישיונות ומה קרה שהתעוררו דווקא בדיון אצל ראש הממשלה שם דיברו על הזליגה?

<גלית חזקיה: אם אכן זה קיים, למה לא מטפלים בזה?

<גלית חזקיה: אנחנו בעד לטפל בכל דבר בו אנשים פועלים מעבר לחוק.

<גלית חזקיה: אפשר מעשה להגיד את זה על כל מעבדה של חברת תרופות.

<גלית חזקיה: בחברות תרופות יש גם חומרים כימיים שיכולים להיות בהם זליגות ואף אחד לא ראה שזה קורה.

<גלית חזקיה: אם זה קורה, צריך לאכוף את זה ולעשות כל מה שצריך.

<גלית חזקיה: יש כאן הזדמנות אמיתית למאות חקלאים ולתעשייה ורובם בפריפריה וחשוב לא לפספס את ההזדמנות הזאת בה באמת יש לנו המון יתרונות.

<חנן בזק: הייתי חבר בוועדה הבין-משרדית מתחילת דרכה.

<חנן בזק: הוכן כאן מתווה שהוא פארמה אגרו היי-טק.

<חנן בזק: מתווה ברמת מדיקל והוכן כאן מנגנון רגולטורי שמתאים למניעת זליגה, גם באישור המשרד לביטחון פנים שהיה שותף בכל המתווה הזה.

<חנן בזק: יש כאן היתכנות כלכלית שלא נחזור עליה.

<חנן בזק: אני רוצה לחדש כאן ולומר שאחרי שהוחלט במשרד ראש הממשלה שאבי שמחון יבדוק עוד פעם את מה שבעצם הוועדה הבין-משרדית, כמו שנאמר, הביאה דוח מצוין כלכלי, ישבנו אתו שלושה אנשים – מנהל היק"ר, המשנה למנכ"ל משרד הבריאות ואנכי – ובעצם מה שאמר אבי שמחון, הוא אמר שני דברים.

<חנן בזק: הוא אמר שכל זמן שאתם לא מביאים את הנושא לפרסום בחוץ לארץ במגזינים, בשלושה העיקריים, הוא לא חושב שאנחנו צריכים לייצא.

<חנן בזק: דבר שני, הוא ביקש שנבטיח לו שיקנו.

<חנן בזק: בנושא כלכלי, אף פעם לא מבטיחים.

<חנן בזק: גם בנושא כלכלי של פלפל וענבים לא מבטיחים כלום, אבל אני רוצה לומר ליושב ראש שהוזרם חומר רב ואנחנו אספנו חומר של עסקאות שנחתמו כבר והזרמנו לאבי שמחון חומר עם עסקאות ברורות של משקיעים ממדינות כמו קנדה, הולנד, גרמניה, אוסטרליה.

<חנן בזק: אנחנו משוכנעים שיש כאן משהו יוצא דופן עם היתרון שלנו כמובן.

<אדם שוסטר: אני אוהב להגדיר את עצמי מנוסה מאוד בתעשייה ואני עומד מהצד השני של המתרס ובא עם הזמנות מחוץ לארץ למוצר.

<אדם שוסטר: תודה רבה על ההזדמנות לדבר.

<אדם שוסטר: אנחנו רואים ואנחנו יכולים ללמוד מה קורה במקומות אחרים בעולם כאשר הכסף מניע פתרונות בשביל הלקוח.

<אדם שוסטר: זה מה שקורה.

<אדם שוסטר: אם אין כסף בתעשייה, קשה מאוד להשקיע במחקר ופיתוח.

<אדם שוסטר: בואו נלמד ממדינות אחרות שעושות את זה ומצליחות.

<אדם שוסטר: שם התגברו על הנושא של רגולציה ויש להם את הנושא של הפיקוח.

<אדם שוסטר: נלמד מהן איך עושים את זה בצורה נכונה.

<אדם שוסטר: הלקוח כאן בראש אבל הכלכלה דוחפת את זה.

<אדם שוסטר: בשנה האחרונה 60,000 קילו של חומר CBD נמכר.

<אדם שוסטר: נחתם חוזה בין קנדה לאירופה.

<אדם שוסטר: CBD, לא ה-THC.

<אדם שוסטר: יושבים כאן אנשים שאני במגע אתם לספק את הסחורה.

<אדם שוסטר: אלה 330 מיליון דולר בשנה.

<אדם שוסטר: חוזה בדרך כלל הוא לחמש שנים ועוד חמש שנים, שלא קיים אצלנו ואין להם מספיק לייצר.

<אדם שוסטר: חברות ההשקעה אתן אני יושב מעוניינות.

<אדם שוסטר: ברגע שיש שמועה שאומרת שמשהו עם ארצות הברית או לא עם ארצות הברית, אני יכול להעיד כאן על אנשים שישבו בצד השני של השולחן שאני עובד אתם שאמרו שישימו ברקס על הכול ולא נשקיע.

<אדם שוסטר: הפעילות הכלכלית.

<אדם שוסטר: הפעילות הכלכלית הישירה מעבר למכירות היא בערך 2.2 ממה שקיים במחזור המכירות.

<אדם שוסטר: מקומות עבודה.

<אדם שוסטר: אנחנו רואים במדינות אחרות שזה מייצר מעל 200-150 אלף מקומות עבודה בתעשייה, מה שנקרא הפעילות הכלכלית מסביב.

<אדם שוסטר: הפחד מההפסד יותר גדול מהרצון להצליח.

<אדם שוסטר: כאן אני מודה לכם על קיום הדיון באופן דחוף.

<אדם שוסטר: אני מאמין וסומך על המשטרה שתמצא את הפתרון הנכון לפקח על זליגה אבל אנחנו לא חיים בוואקום.

<אדם שוסטר: החוזים האלה קיימים.

<אדם שוסטר: תודה.

איתן כבל: המשרד לביטחון פנים.

איתן כבל: יש לך מה לומר?

איתן כבל: שמו של המשרד לביטחון פנים עלה בהתייחסויות כאלה ואחרות.

איתן כבל: אני אשמח לדעת מה עמדת המשרד שלכם נכון לרגע זה.

<יואל הדר: עמדת השר.

<יואל הדר: לא עמדת המשרד.

איתן כבל: עמדת השר.

<יואל הדר: השר לא מתנגד והוא תומך ביצוא בתנאי שיקבל את כל האמצעים והמשאבים, לא רק את הזליגה אלא גם השתלטות עבריינים על השוק.

<יואל הדר: בכל מה שקורה בעולם, יש חשש רב מהעניין הזה.

<יואל הדר: לכן יש הצדקה למניעת הדבר הזה.

<יואל הדר: השר בהחלט אמר שהוא רוצה לוודא לאיזה מדינות ישראל תייצא.

איתן כבל: תגיד לו שזה לא יהיה למדינות שאנחנו מייצאים להן נשק.

<גלית חזקיה: כבוד היושב ראש, החומרים שיש בקנאביס הרפואי, אלה לא החומרים שהעבריינים מחפשים.

<גלית חזקיה: אין כאן כל סוגיה של עבריינות.

איתן כבל: בואי לא ניקח את הדיון עכשיו מהמקום שלו למקום שאנחנו לא שם.

<יואל הדר: השר סבור שיש להגביל את מספר החוות שיגדלו את הקנאביס כדי שיהיה פיקוח כמו שצריך ולא תהיה אינפלציה של חוות שיגדלו את הקנאביס.

איתן כבל: תודה.

איתן כבל: חברת הכנסת שרן השכל.

שרן השכל: תודה.

שרן השכל: כמה דברים.

שרן השכל: קודם כל, אני חושבת שדיברו כאן מספיק על העניין של ההשקעות.

שרן השכל: אני נפגשתי עם הרבה מאוד מהיזמים, מהחקלאים, חוקרים שיושבים כאן מסביב לשולחן ואיתן, המצב הוא לא טוב.

שרן השכל: זה לא רק שמאיימים לבוא ולמשוך את ההשקעות אלא כבר משכו את ההשקעות.

שרן השכל: חברות כבר עוברות למדינות אחרות כמו צ'כיה וקנדה, מקומות שרוצים לבוא ולפתח את המחקר שם וזאת אומרת שמייצאים את המדענים שלנו למדינות אחרות, מייצאים את החקלאים שלנו למדינות אחרות, במקום שהאנשים הנהדרים שיושבים כאן מסביב לשולחן שבנו שם עולמי למדינת ישראל בתחום של קנאביס רפואי ומחקר רפואי, במקום שאנחנו נמשיך להוביל את זה, אנחנו למעשה עוד הפעם מייצאים את המוחות הטובים בעולם החוצה.

שרן השכל: ההשקעות, זה כבר משהו שולי לחלוטין כי אנחנו מבינים שהכסף הגדול הזה, שאחד ייכנס גם לקופה הציבורית, למעשה הולך ונעלם.

שרן השכל: ולמה?

שרן השכל: אנחנו מבינים שגם להם כנראה תהיה סיבה טובה לתבוע את המדינה שהבטיחה להם מתווה ובאים עכשיו ובעצם מערערים את היציבות הכלכלית שמבריחה את המשקיעים החוצה אבל אנחנו כבר לא מהיום מתמודדים עם זה אלא מעל שנה, נדמה לי, שהמתווה הזה נמצא תלוי באוויר וכל פעם אני אומרת גם מבחינת משרד המשפטים שבא והביע תמיכה חיובית, משרד החקלאות שבאמת מנסה לדחוף בכל הכוח, משרד הבריאות שהבין את היתרונות שיש אחרי כל מיני דיונים, ובאמת הבינו את היתרונות ומנסים לדחוף, וכל פעם אנחנו שומעים את העמדה של המשטרה, של המשרד לביטחון פנים, וכל פעם זה עניין תקציבי.

שרן השכל: אנחנו רוצים עוד תקציב בשביל דבר כזה, בשביל דבר אחר, וזה למעשה תוקע כבר מעל לשנה רפורמה שאמורה להכניס הכנסות אדירות למדינת ישראל ואמורה להשאיר את המוחות הטובים בעולם כאן במדינה שלנו כדי להמשיך לקדם את המחקר.

שרן השכל: אני לא יודעת, ואני מקווה מאוד שהעניין התקציבי הוא לא תירוץ.

שרן השכל: למה?

שרן השכל: כי ממה שנאמר לי גם מהאוצר, כל פעם, הם כבר העבירו את התקציבים וכל פעם באים ומבקשים תקציב נוסף.

שרן השכל: אני שמעתי שהשר לביטחון פנים לא מעוניין שמדינת ישראל תהיה ממותגת כמדינה שמייצאת נשק וסמים החוצה.

שרן השכל: שמעתי אותו אומר שהוא לא מעוניין שמדינת ישראל תהיה ממותגת כמדינת היצוא של נשק וסמים.

שרן השכל: אני מצטערת אבל הדבר הזה לא נתון לשיקול דעתו של שר אחד והסטיגמה הזו שמנסים להדביק לקנאביס רפואי?

שרן השכל: זאת תרופה.

שרן השכל: זה מציל חיים.

שרן השכל: יש מסביב לזה מחקר.

שרן השכל: ילדים שהחיים שלהם ניצלים על ידי התרופה הזאת.

שרן השכל: צריך קודם כל להפסיק למתג את זה כאיזשהו עולם פשע ועולם תחתון ושזה כל כך שונה ממורפיום שהוא כל כך יותר מסוכן ועליו צריכה להיות למשל אכיפה.

שרן השכל: למה על זה יש פחות אכיפה מאשר על תרופה שלמעשה טרם מת ממנת יתר איזשהו חולה או מטופל?

שרן השכל: ממורפיום מתו ומשתמשים בזה יום יום בבתי החולים.

שרן השכל: הדבר הזה לא נתון לפתחו של אדם אחד בממשלה.

שרן השכל: יש כאן משרדים רבים שכבר הסכימו.

שרן השכל: הגיע הזמן שנתקדם ונתחיל להתקדם ביחד עם כל האנשים והמחקר שנעשה.

איתן כבל: תודה.

איתן כבל: ברשותך, אני חייב לסיים.

איתן כבל: יש לי דיון בעוד שבע דקות.

איתן כבל: ברשותכם, אני רוצה לסכם את הדיון.

איתן כבל: קודם כל, אני רוצה להזכיר שהדיון הזה הוא לא במסגרת דיון מהיר אלא הוא דיון שאני יזמתי כיושב ראש ועדת הכלכלה, כדי לקדם את הנושא.

איתן כבל: אני רוצה ברשותכם להתחיל מהסוף.

איתן כבל: קודם כל, בתוקף תפקידי כיושב ראש ועדת הכלכלה, אני אעשה את כל אשר נדרש כדי שהפרויקט הזה יצא לדרך.

איתן כבל: אני גם מודיע כאן שאם אנחנו נראה שהעניין לא מתקדם, אנחנו נזמן לכאן את ראש הממשלה כדי שיבוא וייתן את ההסבר.

איתן כבל: אני מקווה שלא נידרש לכך, אבל אם הנושא מונח לפתחו, אנחנו לא נהסס להזמין את ראש הממשלה כדי שיבוא וייתן את ההסברים למה העניין לא יקודם.

איתן כבל: אני מאוד מקווה שדוקטור אבי שמחון לא הופך את עצמו לאותו סל כאשר רוצים לקבור נושא.

<קריאה: למה הוא לא זומן לדיון היום?

<לאה ורון: הוא זומן.

<לאה ורון: משרד ראש הממשלה והמועצה לכלכלה.

<קריאה: הם היו צריכים להיות כאן.

<קריאה: אנחנו מאוד חוששים.

<קריאה: אנחנו חוששים כי אנחנו יודעים מה השאלות שנשאלות.

איתן כבל: ברשותך, אנחנו מבינים את העניין ולא לחינם אני אומר שאני מאוד מקווה שדוקטור אבי שמחון לא הופך להיות הקברן הלאומי.

איתן כבל: זאת אומרת, כשרוצים לקבור איזה נושא משתמשים בכותרת שלו לעניין הזה.

איתן כבל: אני אומר בצורה מפורשת.

איתן כבל: אני אומר לכם שרוב הכנסת תדע – אני לא רוצה לדבר בשם כל הכנסת אבל אני אומר את זה גם לחברותיי כאן – ואין לי ספק שרוב חברי הכנסת מכל סיעות הבית, ללא הבדל, ידעו לעמוד מאחורי העניין הזה.

איתן כבל: ברשותכם, אני רוצה להקריא את הסיכום שאנחנו כוועדה חשבנו לנכון להוציא.

איתן כבל: הוועדה רואה חשיבות רבה ועליונה בגידול הקנאביס הרפואי שייתן מזור למאות אלפי חולים בארץ ולעשרות מיליונים, אם לא מעבר לכך, בעולם כפי שהוכח במחקרים.

איתן כבל: הוועדה רשמה לפניה את דברי שר החקלאות ודבר המלצות הצוות הבין-משרדי בנושא גידול ויצוא הקנאביס ועל חשיבות הקנאביס לענף החקלאות כגידול עתידי ולתעסוקה לחקלאים, בעיקר חקלאים צעירים שירצו להיכנס לתוך התחום.

איתן כבל: הוועדה תומכת בעמדת שר החקלאות להעמיד תקציבים לשם מחקרים נוספים בנושא הקנאביס.

איתן כבל: הוועדה דורשת מיושב ראש המועצה הלאומית לכלכלה כי המועצה בראשותו תסיים לאלתר את הבדיקה.

איתן כבל: אני אומר לאלתר כיוון שהדברים כבר נבדקו ועברו את כל הבדיקות.

איתן כבל: אלא אם כן הוא מזהה משהו שאף אחד לא חשב עדיין על הנקודה הזאת.

<לאה ורון: בראש הוועדה הבין-משרדית עמד מנכ"ל משרד האוצר.

איתן כבל: נכון.

איתן כבל: הוועדה פונה לראש הממשלה לקדם במהירות את ההחלטה לייצא תרופות מקנאביס רפואי שיסייעו לחולים שאין להם מרפא אחר ובוודאי גם באופן הזה נרוויח בכך שנסייע לחולים ובדרך הזו נסייע לכלכלה הישראלית.

איתן כבל: הוועדה ממליצה כי ישראל תייצא את התרופות והמוצרים מגידולי הקנאביס ולא תייצא את הגידולים.

איתן כבל: זאת אומרת, לשמור כאן אצלנו.

איתן כבל: זה אחד הדברים היותר חשובים.

איתן כבל: גם לזה יש מועד תפוגה.

איתן כבל: שאף אחד לא יתבלבל בעניין הזה.

איתן כבל: ככל שנמהר בעניין הזה, כן ייטב כי כל יום שעובר – אני מכיר את זה, עסקתי בעבר בחקלאות – הסיכוי שמישהו בעולם יצליח לפתח משהו דומה או קרוב, הוא על השעון.

איתן כבל: הוא ממש על השעון.

איתן כבל: הוועדה תובעת מראש הממשלה לקדם את קבלת ההחלטה בממשלה שתאפשר את היצוא.

איתן כבל: הוועדה תזמן את ראש הממשלה לוועדה ותקיים מעקב מקרוב במידה והנושא הזה לא יקודם.

איתן כבל: תודה רבה לכם.

איתן כבל: אני מתחייב שאנחנו נעקוב מקרוב אחר ההתקדמות של הנושא החשוב הזה.

איתן כבל: תודה רבה לכם.

איתן כבל: הישיבה נעולה.